Иван Кръстев
Африканската принцеса

chitanka.info

От Гана в черна Африка,

от столицата Акра,

животните изпратиха

маймунка в Калиакра.

Видяла стадо биволи,

тя махна с длан гореща:

„Така, бизони, бива ли

скъп гост да се посреща!

Къде ви са бананите?

Фурмите ви къде са?

С трева ли ще нахраните

задморската принцеса?

Къде са боабабите,

за да я подслоните?

Нима ще й ограбите

и нощите, и дните?

Така се срещат цигани!

А нужно е сред парка

за моето пристигане

да се издигне АРКА!

О, вижте ми и ноктите —

аз крия ги под лакът,

че в езерата, в локвите

от тях изми се ЛАКЪТ…“

Учудените биволи

сумтят в тревата ниска.

Какви неща небивали —

тя ЛАК и АРКА иска!

Не никнат те по нивите,

сред морската тръстика…

„Не трябва да унивате! —

един делфин извика. —

Щом иска ги наистина

принцесата от Акра,

да прочете на пристана

обратно «КАЛИАКРА»!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.